
PASKAIDROJUMA RAKSTS

I. IEVADS

Pasaules Tirdzniecības organizācijas (PTO) dalībvalstu un Jemenas Republikas vienošanās par Jemenas iestāšanās nosacījumiem organizācijā ir nobeiguma posmā. Tas panākts pēc 13 gadus ilgām sarunām, kas sākās 2000. gadā, kad Jemena iesniedza pieteikumu par iestāšanos PTO. Jemenas pieteikumu par iestāšanos izskatīja saskaņā ar PTO Ģenerālpadomes vadlīnijām par vismazāk attīstīto valstu (VAV) iestāšanos, un tagad ir nepieciešams Padomes lēmums, kas apstiprina Jemenas iestāšanās nosacījumus, pirms ES šādu apstiprinājumu var oficiāli atbalstīt PTO.

Iestāšanās nosacījumu kopsavilkums ir izklāstīts turpmāk dokumentā.

II. JEMENAS IESTĀŠANĀS PTO NOSACĪJUMU KOPSAVILKUMS PA NOZARĒM

Saistību saraksts

Preces
Jemenas iestāšanās saistību sarakstā vidējā galīgā saistošā likme (FBR) ir 22,2 %.

Vidējā galīgā saistošā likme lauksaimniecības produktiem (26,2%) ir nedaudz lielāka nekā rūpniecības precēm (20,1%). Lauksaimniecībā turklāt ir arī augstākas tarifa maksimālās likmes (100 % maksimums dažiem lauksaimniecības produktiem turpretim 40 % maksimums noteikts rūpniecības precēm).

Jemena piemēros FBR no pievienošanās dienas.
Minētie vidējie tarifu līmeņi ir diezgan saprātīgi, ņemot vērā Jemenas VAV statusu, kā arī tās ekonomikas mazo apjomu un neaizsargātību. ES iepriekšējā praksē attiecībā uz VAV minētie tarifu līmeņi salīdzināma izmēra ekonomikās ir pieņemti kā saprātīgi.

Rūpniecības preces 
· Produktiem, kas nav lauksaimniecības produkti, vidējā FBR ir 20,1%.

· Augstākais vidējās likmes apjoms, apmēram 27 %, ir mēbelēm un apaviem.

· Zemākais, apmēram 10 %, ir informācijas tehnoloģiju (IT) produktiem.

· Tarifu augstākās likmes ir 40 % (cementam un dažiem pārstrādātiem zivju produktiem) un 43 % (lielākajai daļai zvejniecības produktu un pārstrādātiem zvejniecības produktiem).
Lauksaimniecības preces 
· Vidējā FBR lauksaimniecības produktiem ir 26,2%.

· Tarifu augstākās likmes lauksaimniecībā ir tabakai un kafijai — 100 %.

Pakalpojumi 
Ņemot vērā tās VAV statusu, Jemenas īpašo saistību saraksts attiecībā uz pakalpojumiem ir apmierinošs. Jemena uzņemsies saistības attiecībā uz pieeju tirgum un valsts režīmu daudzās pakalpojumu nozarēs, tostarp profesionālo, datoru un citu uzņēmējdarbības pakalpojumu, sakaru pakalpojumu (kurjerpasts un telekomunikācijas), būvniecības, izplatīšanas, privāto izglītības, vides, finanšu (apdrošināšanas un banku), privāto veselības aprūpes pakalpojumu, tūrisma un transporta (jūras un dzelzceļa transports) pakalpojumu jomā.

Saistības saskaņā ar protokolu

Iestāšanās procesa pēdējā, daudzpusējā posmā PTO dalībnieki kopīgi centās nodrošināt Jemenas tirdzniecības tiesību aktu un iestāžu principiālu atbilstību PTO noteikumiem un līgumiem, izklāstot tos pievienošanās protokolā un darba grupas ziņojumā. 

Vairākās jomās tika lūgti pārejas periodi; Eiropas Savienībai ir īpaši nozīmīgi turpmāk minētie:

Tirdzniecības tiesības: Jemena apstiprināja, ka tā ne vēlāk kā 2014. gada 31. decembrī jebkurai PTO dalībvalsts fiziskai vai juridiskai personai neatkarīgi no fiziskas klātbūtnes vai ieguldījumiem Jemenā attiecībā uz jebkuru produktu, ko atļauts importēt Jemenā, piešķirs reģistrēta importētāja tiesības. Jemenas tiesību akti un noteikumi attiecībā uz visām maksām, nodevām un nodokļiem, ko iekasē saistībā ar šādu tirdzniecību, pilnībā atbildīs tās saistībām attiecībā uz PTO.

Tajā pašā termiņā Jemena atbilstoši PTO nolīgumiem piešķirs tirdzniecības tiesības nediskriminējošā un neierobežojošā veidā. Visa veida prasības par komercreģistrāciju vai tirdzniecības tiesību piemērošanu tiks noteiktas vienīgi muitas vai fiskālos nolūkos, neuzliekot par pienākumu veikt ieguldījumus Jemenā.

Citas nodevas un maksājumi: Jemena apņēmusies pakārtot citas nodevas un maksājumus saskaņā ar 1994. gada GATT II. panta 1. punkta b) apakšpunktā paredzēto likmi 0,25 % apmērā. Vēlākais četrus gadus pēc pievienošanās saistošā likme šīm citām nodevām un maksājumiem būtu 0, kā tas noteikts Jemenas preču sarakstā. 
Nodevas un maksājumi par sniegtajiem pakalpojumiem: Prasība, ka izcelsmes sertifikāti un importam Jemenā nepieciešamie pavadrēķini ir jāvizē vai notariāli jāapstiprina Jemenas konsulātā ārzemēs, tiks atcelta ne vēlāk kā 2017. gada 1. janvārī.

Muitas vērtējums: Līdz pievienošanās dienai Jemenas tiesību akti un īstenošanas noteikumi tiks saskaņoti ar Nolīgumu par muitas vērtējumu. Jemena pakāpeniski īstenos nolīgumu saskaņā ar rīcības plānu, kas noteikts darba grupas ziņojumā, un 2016. gada 31. decembrī pilnībā piemēros PTO noteikumus saistībā ar muitas vērtējumu, tostarp PTO nolīgumu par 1994. gada GATT VII panta un I pielikuma (Skaidrojošās piezīmes) īstenošanu. Jemena apstiprināja, ka pārejas periodā Jemena nodrošinātu, ka tās tiesību aktos esošie noteikumi un pārejas periodā īstenotie papildu noteikumi, kuri attiecas uz muitas vērtējumu, nediskriminējošā veidā tiks piemēroti attiecībā uz visu importu. 

Sanitārie un fitosanitārie (SFS) pasākumi: Lai pilnībā īstenotu Līgumu par sanitāro un fitosanitāro pasākumu piemērošanu, Jemena līdz 2016. gada 31. decembrim izmantos pārejas posma priekšrocības, kā tas izklāstīts darba grupas ziņojumā iekļautajā rīcības plānā.

Tirdzniecības tehniskie šķēršļi (TBT): Līdz 2016. gada 31. decembrim Jemena pilnībā īstenos Nolīgumu par tehniskajiem šķēršļiem tirdzniecībā. Rīcības plāns ir izklāstīts darba grupas ziņojumā.

Ar tirdzniecību saistītas intelektuālā īpašuma tiesības (TRIPS): Līdz 2016. gada beigām pilnībā īstenos TRIPS nolīgumu (izņemot tādu farmaceitisko līdzekļu patentaizsardzību, uz kuriem attiecas lēmums par TRIPS nolīgumu un sabiedrības veselības aizsardzību (WT/l/641)).

III. IETEIKUMS
Iesniedzot Jemenas Republikas iestāšanās nosacījumus PTO apstiprināšanai Padomē, Komisija uzskata, ka šie noteikumi nodrošina līdzsvarotu un vērienīgu tirgus atvēršanas saistību kopumu, kas nodrošinās ievērojamus ieguvumus gan Jemenas, gan tās PTO tirdzniecības partneriem.

Priekšlikums
PADOMES LĒMUMS
par nostāju, kas Eiropas Savienībai jāieņem Pasaules Tirdzniecības organizācijas ministru konferencē par Jemenas Republikas iestāšanos PTO
EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 91. pantu, 100. panta 2. punktu un 207. panta 4. punkta pirmo daļu saistībā ar 218. panta 9. punktu,

ņemot vērā Komisijas priekšlikumu,

tā kā:

(1)
Jemenas Republikas valdība 2000. gada 12. aprīlī iesniedza pieteikumu par pievienošanos Marākešas Līgumam par Pasaules Tirdzniecības organizācijas (PTO) izveidošanu saskaņā ar minētā līguma XII pantu.

(2)
Lai panāktu vienošanos par iestāšanās noteikumiem, kas būtu pieņemami Jemenas Republikai un visām PTO dalībvalstīm, 2000. gada 17. un 19. jūlijā tika izveidota Jemenas Republikas iestāšanās darba grupa.

(3)
Komisija Savienības vārdā risināja sarunas par Jemenas Republikas visaptverošu tirgus atvēršanas saistību kopumu, kas atbilst Savienības prasībām.

(4)
Šīs saistības tagad ir iekļautas Jemenas Republikas iestāšanās PTO protokolā.

(5)
Paredzams, ka iestāšanās PTO radīs pozitīvu un ilgstošu ieguldījumu Jemenas Republikas ekonomisko reformu un ilgtspējīgas attīstības procesā.

(6)
Tāpēc būtu jāapstiprina iestāšanās protokols.

(7)
PTO izveidošanas līguma XII pantā noteikts, ka iestāšanās noteikumi ir savstarpēji jāsaskaņo PTO un valstij, kas iestājas, un PTO ministru konference apstiprina iestāšanās noteikumus no PTO puses.

(8)
Attiecīgi nepieciešams pieņemt Savienības nostāju ministru konferencē,

IR PIEŅĒMUSI ŠO LĒMUMU. 

1. pants

Eiropas Savienības nostāja, kas jāieņem Pasaules Tirdzniecības organizācijas ministru konferencē par Jemenas Republikas iestāšanos PTO, ir atbalstīt iestāšanos.

2. pants

Šis lēmums stājas spēkā tā pieņemšanas dienā.

Briselē,

Padomes vārdā —


priekšsēdētājs

